Beszámoló a Magyar Aktuárius Társaság 2012/2013 évi tevékenységéről

Az alábbiakban a munkatervi pontoknak megfelelően számolunk be társaságunk tevékenységéről.

1.	Szakmai programok, továbbképzések szervezése és szakmai rendezvények figyelemmel kísérése, különös tekintettel a 2012. évi Őszi Iskolára, a 2013. évi Altenburger Gyula Szimpóziumra, a MAT szemináriumaira.
Az Ügyvezetőség értékelése szerint a MAT szakmai programjai megfelelőek voltak. Ősszel megrendeztük a társaság 9. Őszi Iskoláját, amelynek témái között az aktuáriusokat érintő szakmai problémák széles spektruma megmutatkozott.
E rendezvényen igen sok tagunk vett részt, s a korábbiakhoz hasonlóan, ez az őszi iskola is nagyon sikeresnek bizonyult.
Az ősz és tavasz folyamán folytattuk a MAT szemináriumát, amelyen bemutatkoztak új tagjelöltjeink. Hogy növeljük a rendezvény népszerűségét, több szemináriumon egyetemi előadó is tartott előadást. Összességében elmondható, hogy a tagság részéről a szemináriumok látogatottsága kis mértékben ugyan, de emelkedik. 

2. A Szakmai Továbbképzési Rendszer, illetve a szakmai követelmény-rendszer működtetése és továbbfejlesztése. A minősítésért folyamodó tagok pályázatainak formai követelményei és az elbírálás során figyelembe vett részletes tematikák Akkreditációs Bizottság által történő elfogadása és közzététele a Társaság honlapján.
Az Ügyvezetőség megítélése szerint az SZTR megfelelően működik, és alapvetően jól tölti be feladatát. Az Akkreditációs Bizottság megfogalmazta a minősített tagság megszerzésére benyújtandó pályázatok formai követelményeit, melyet a MAT honlapján és a tagságnak szétküldött kör-email keretében közzétettünk. Az SZTR három éves periódusának a végére értünk, a teljesítések értékelését az Akkreditációs Bizottság beszámolója tartalmazza.

3. A MAT folyamatos aktív részvétele a tágabban értelmezett biztosítási közéletben, beleértve nyugdíjrendszert, az egészségbiztosítási rendszert, valamint a nyugdíjpénztárakat érintő munkálatokat is. Véleménynyilvánítás és érdekképviselet az aktuárius szakmát érintő valamennyi kérdésben, beleértve a biztosítási szerződések nemzetközi számviteli szabványának második fázisára ill. a Szolvencia II. kialakítására vonatkozó véleményezést és felkészülést.
Júniusban a Gender direktíva témájában szakmai konferenciát szervezettünk. A rendezvény szervezésében a Deloitte kollégái sok segítséget nyújtottak. A helyszínt a PSZÁF biztosította, a rendezvénnyel sikerült erősítenünk a MAT és a PSZÁF szakmai kapcsolatát. Ez a rendezvény tovább erősítette az NGM-mel kialakított kapcsolatunkat is.
A MAT szakmai véleményét külső szervezetek felé általában a Biztosítás Szabályozási Bizottság döntés formájában jelenítette meg, mint például:
•	Szeptemberben a biztosítók aktuáriusi jelentésének tartalmi követelményeiről és adatszolgáltatási kötelezettségéről szóló rendelet tervezet esetében. Észrevételeinket figyelembe vették.
•	A biztosítók adatszolgáltatási kötelezettségéről szóló rendelettervezetről októberben. Észrevételeinket itt is figyelembe vették.
•	Áprilisban  pedig véleményeztük az NGM ’egyes biztosítási tárgyú törtvények módosításáról’ című előterjesztés tervezetét.
A BSZB valamennyi esetben rendkívül igényes és alapos munkát végzet, melyet ezúton ismételten köszönünk.
A MAT delegáltjain keresztül továbbra is aktív módon járul hozzá a PSZÁF által létrehozott Szolvencia II munkacsoport munkájához. Itt többek között megbeszélésre kerültek a legfrissebb BIT módosítással és az EIOPA irányelveivel kapcsolatos kérdések.
Eseti bizottságot hoztunk létre, hogy észrevételeket fogalmazzon meg a PSZÁF nem-élet biztosítások drágaságáról megfogalmazott tanulmányával kapcsolatban. Az elvégzett munkáért ezúton is köszönetet mondunk. Észrevételeinkre a PSZÁF részletesen válaszolt, majd szakmai konzultáció keretében folytattuk az egyeztetést. Az anyag várhatóan új változatban kerül ismét PSZÁF általi közzétételre; a második verzió több pontjának kialakítását a MAT észrevételei generálták.

4. MAT ajánlások kidolgozása és elfogadása; a Szolvencia II. rendszerében szükségessé váló szakmai sztenderdek illetve ajánlások kidolgozásában való részvétel.
Minthogy erre irányuló kezdeményezés nem volt, a MAT új ajánlást nem adott ki. 
A biztosítási szerződések nemzetközi számviteli szabványának második fázisa jelenleg továbbra is kidolgozás alatt áll. 
Az NGM-mel kialakított nagyon jó szakmai kapcsolat révén személyes konzultációt folytattunk a Szolvencia II. elveinek kidolgozásának magyar jogrendbe való átültetésének munkájában. Véleményünkre, észrevételeinkre kiemelt figyelmet fordítanak. Nem egyszer a MAT-ot kérték fel jogszabály szöveg tervezet bizonyos részeinek megfogalmazására, melyek az aktuáriusi területet közvetlenül érintették.

5.	Részvétel erősítése a nemzetközi aktuárius szervezetek munkájában, új képviselők bevonása a munkába.
A két legfontosabb nemzetközi szervezettel (GC és IAA) folyamatosan tartjuk a kapcsolatot. Természetesen a rendezvények csak egy kis részén tudunk részt venni. A MAT több alkalommal is támogatta delegáltjaink részvételét az IAA ill. a GC külföldi rendezvényein. Az Ügyvezetőség megítélése szerint e támogatások folytatásra érdemesek, sőt szeretnénk, ha növekedne a rendezvényeken történő képviseleteink száma.
A GC Exposure Draft - Actuarial Standard of Practice 2 documentumának véleményezésére 2012 év végén eseti bizottságot hoztunk létre, mely a rábízott feladatot kiválóan elvégezte. A munkát ezúton is külön köszönjük.
A GC felkérésére az ügyvezetőség hosszas egyeztetést követően kompromusszumos javaslatot tett a GC új nevére. Javaslataink a következők voltak:
Association of European Actuarial Societies (AEAS)
Actuarial Association of Europe (AAE)
European Actuarial Organization (EAO)

Továbbra is részt vettünk az EAA (European Actuarial Academy) munkájában. 
Martin Balleer ur a EAA képviseletében előadást tartott a CERA működéséről, lehetőséget teremtve ezzel, hogy erről tagjaink is részletesebb ismereteket szerezhessenek.
A társaságunkat idén Varga Tamás képviselte a német társszövetség éves közgyűlésén.

6. A MAT honlapjának működtetése és fejlesztése.
Az Ügyvezetőség megítélése szerint a honlap funkcionális feladatait ellátta. Azonban az idő múlásával a honlappal kapcsolatosan további igények merültek fel. A tagság visszajelzéseit (közgyűlési hozzászólások, internetes szavazások) tekintve minőségében további fejlesztésre szorul. A jelszóval védett tartalmak technikai megoldása is további fejlesztéseket igényelt ugyanis a folyamatosan fejlődő internetes keresőprogramok néhány esetben már direkt linkeket tároltak el védett tartalmakra vonatkozóan. Mindezek okán megkezdtük egy új honlap fejlesztését, mely a jelzett problémákat várhatóan kiküszöböli. 
Az Ügyvezetőség megbízott egy honlap-tervezőt. A tagság által a honlapon keresztül szavazással választottuk ki a látványtervet. A honlap váza azóta elkészült. Az adattartalom feltöltését követően az új honlap leválthatja a régit.

7. A MAT könyvtár támogatása.
A 2012. évi MAT Könyvtár támogatási keretből 11+2 könyvet szereztük be egy-egy példányban, ezek továbbra is csak a Biztosítási Oktató és Kutató Csoport MAT könyvtárában olvashatóak. 
A Könyvek listája:
2012. december
Wardhaugh, Benjamin; - A Wealth of Numbers: An Anthology of 500 Years of Popular Mathematics Writing 
Durante, Fabrizio; Sempi, Carlo; - Copulas: Theory and Applications
 
Wise, David; - Social Security Programs and Retirement around the World ? Historical Trends in Mortality and Health Employment and Disability Insurance
 Bolancé, Catalina; Guillén, Montserrat; Gustafsson, Jim; Nielsen, Jens Perch; - Quantitative Operational Risk Models 
Stone, Leroy O; - Key Demographics in Retirement Risk Management

Ruschendorf, Ludger; - Mathematical Risk Analysis: Dependence, Risk Bounds, Optimal Allocations and Portfolios 

Cantor, Joel C.; Monheit, Alan C.; - State Health Insurance Market Reform: Toward Inclusive and Sustainable Health Insurance Markets
 
Guardiancich, Igor; - Pension Reforms in Central, Eastern and Southeastern Europe: From Post-Socialist Transition to the Global Financial Crisis

Silver Lake - Risk Management: An Introduction: Using Insurance Concepts to Make Your Life Easier and Better

Perna, Cira; Sibillo, Marilena; - Mathematical and Statistical Methods for Actuarial Sciences and Finance

 Wüthrich, Mario V.; Merz, Michael; - Financial Modeling, Actuarial Valuation and Solvency in Insurance  
2013. január
Mattil, Birgit; - Pension Systems: Sustainability and Distributional Effects in Germany and the United Kingdom

Olivieri, Annamaria; Pitacco, Ermanno; - Introduction to Insurance Mathematics: Technical and Financial Features of Risk Transfers  
8.	A European Actuarial Journal támogatása, népszerűsítése.
Elérhető tagjaink számára az Európai Aktuárius Folyóirat, melynek a MAT is alapítója.
A folyóirat a honlapunkon keresztül érhető el minden minősített tagunk számára. Az elérhetőség éves díját a MAT fedezi.

9.	Hagyományos rendezvényeink (kirándulás, újévi vacsora) megszervezése.
Az őszi kiránduláson a lelkes csapat a Pilisben a Piliscsévéről indulva hódította meg sikerrel a közelben lévő hegyeket, völgyeket. Az újévi vacsorán szokásosan jó volt a hangulat.

10.	MAT többletének társaság céljára történő felhasználásának további kimunkálása. 
A Magyar Aktuárius Társaság második alkalommal adta át a tehetséges fiatal aktuáriusok jutalmazására alapított díjat.
Az Ügyvezetőség döntése alapján a „Biztosításmatematika ifjú mestere” díjat második ízben 2012-ben Szepesváry László kapta, aki az Őszi Iskolán vehette át az oklevelet. 
A díjjal a MAT azt elismerte el, hogy szakdolgozatában az aktuáriusok számára kiemelten fontos témát, a Szolvencia 2 szabályozását dolgozta fel, és a Biztosítási és pénzügyi matematika mesterszak aktuárius szakirányán kiváló eredménnyel megvédte az, továbbá sikeresen felvételizett doktori képzésre.
A díjazott jutalma az, hogy térítésmentesen vehet részt a soron következő két őszi iskolán és a 2013. évi Altenburger Gyula szimpóziumon. A részvételt a PR keretből fedeztük. 
A MAT többletének a felhasználásáról több ügyvezetőségi ülésen is külön napirendi pontban egyeztetett az ügyvezetőség. A legmegfelelőbb felhasználásának a GC és az IAA külföldi rendezvényen való képviseleteinkhez az utazási költségek támogatását találta. Rendezvényeinken a tagság sorain kívülről érkező előadók járulékos költségeit szintén ezen keretből egészítjük ki.

Összefoglalva elmondhatjuk, hogy az elmúlt egy évben sok sikeres programunk volt, számos alkalommal vettük ki részünk a szakmai közéletből, és sok tekintetben előreléptünk. Szakmai rendezvényeink az utóbbi egy évben is sikeresek voltak. Ezek látogatottsága ismételten magas volt.

Budapest, 2013. május 3.
a MAT Ügyvezetősége